**Sajtóközlemény**

**17 épület energetikai felújítását készíti elő a PTE**

A Pécsi Tudományegyetem 17 épület energetikai felújításának előkészítésére nyert pályázatot. A projektet uniós forrásból, összesen 421,49 millió Ft vissza nem térítendő támogatásból fogja megvalósítani az intézmény. A projekt részeként az érintett épületek energiatakarékosságára irányuló tervek elkészítése és ezek alapján a kivitelezési közbeszerzések elindítása és lezárása a cél.

A Pécsi Tudományegyetem az utóbbi években egyre nagyobb figyelmet fordít a „Zöld Egyetem”-mé válásra. Az ezzel kapcsolatos erőfeszítések már az objektív mérőszámokban is megmutatkoznak, a Green Metric által végzett Zöld Egyetemi Világrangsorolásban 2021-ben az előkelő 42. helyen végzett a PTE, a kezdeményezésben résztvevő 11 magyarországi egyetem közül pedig a legjobb pozícióban zárt. A fenntartható, zöld koncepció egyik alappillére a környezeti erőforrásokkal való észszerű gazdálkodás, az energiahatékonyság. A Green Metric fent hivatkozott rangsorában az infrastruktúra állapotát mérő kategória pontozását megvizsgálva viszont látható, hogy van még hova fejlődnie a PTE-nek, ezért indokolt a rosszabb állapotban lévő épületek energetikaihatékonyságának fejlesztése.

Ezért nyújtott be pályázatot a Pécsi Tudományegyetem, és KEHOP pályázati forrásból összesen 421 489 814 Ft támogatásban részesült 17 épületének energetikai felújításának előkészítésére. A pályázatban a későbbi beruházások előkészítéseként az ingatlanok energetikai felújításával kapcsolatban a kiviteli tervek elkészítését és a kivitelezési közbeszerzési eljárások lefolytatását vállalta a PTE.

A tervezett állapotot bemutató energetikai tanúsítványok teljeskörű energetikai felújítást szorgalmaznak több épület esetében is, mely magába foglalja a nyílászárók cseréjét, hőszigetelést, napelemek telepítését, a világítástechnika, a fűtési és a légtechnikai rendszer korszerűsítését egyaránt. A felsorolt energetikai fejlesztésekkel egy ingatlan kivételével jobb energetikai besorolási osztályba kerülnének az épületek, 9 ház esetében pedig BB-s energetikai besorolás, vagyis közel nulla energiaigény elérése valósulhat meg, így az Egyetem számára a projekt közép- és hosszú távon is jelentős megtakarítást eredményezhet.

A projektbe bevont épületek az alábbiak:

• ÁOK oktatási főépület – 7624 Pécs, Szigeti út 12.

• ÁOK Biofizika – 7624 Pécs, Szigeti út 12.

• TTK/BTK "B" épület – 7624 Pécs, Ifjúság útja 6.

• TTK/BTK "D" épület – 7624 Pécs, Ifjúság útja 6.

• TTK/BTK technika szárny – 7624 Pécs, Ifjúság útja 6.

• KPVK oktatási főépület – 7100 Szekszárd, Rákóczi utca 1.

• Babits Mihály Gyakorló Gimnázium – 7633 Pécs, Veress Endre utca 15.

• Deák Ferenc Gyakorló Gimnázium – 7624 Pécs, Őz utca 2.

• IGYK Gyakorló Iskola – 7100 Szekszárd, Mátyás király utca 3.

• IGYK Tornaterem – 7100 Szekszárd, Mátyás király utca 3.

• IGYK Gyakorló óvoda – 7100 Szekszárd, Mátyás király utca 1.

• ETK SZESZI – 7100 Szekszárd, Szent-Györgyi Albert utca 10.

• PTE SZESZI – 7632 Pécs, Berek utca 15.

• Kancellária – 7633 Pécs, Szántó Kovács János utca 1/B.

• Szívklinika – 7624 Pécs, Ifjúság útja 13.

• II. Belgyógyászati Klinika – 7624 Pécs, Pacsirta u. 1.

• Traumatológiai Centrum – 7632 Pécs, Akác u. 1.

Projektazonosító: KEHOP-5.2.15-21-2021-00003

**További információ kérhető:**

Vass Tamás
Beruházási és Vagyongazdálkodási Osztály, Kancellária

Elérhetőség:
tel.: +3630-9599557

e-mail: vass.tamas@pte.hu